《寄项如山伯仲》
明代·陈谟

更无尘土到柴门，还爱疏髯点雪痕。鸥鹭江天新保社，桑麻春雨旧田园。

尧民击壤应同乐，鲁殿灵光让独尊。况复惠连群从好，诗怀浓处酒盈樽。

作者简介：（1305—1400）元明间江西泰和人，字一德。幼能诗文，尤精经学，旁及子史百家。隐居不求仕，而究心经世之务。尝谓学必敦本，必先变化气质，若礼乐、刑政、钱谷、甲兵、度数之详，亦不可不讲习。洪武初征至京师议礼，宋濂等请留为国学师，引疾辞。家居教授，屡应聘为江浙考试官。学者称海桑先生。有《海桑集》。